**בפני בית המשפט המחוזי בנצרת תפ"ח 502/07**

בפני הרכב כבוד השופטים א.קולה – ס"נ (אב"ד), ד. צרפתי, ת. נסים-שי

**המבקשת: מדינת ישראל**

באמצעות פרקליטות המדינה

פרטים להמצאת כתבי בי-דין: רח' שד' מנחם אריאב 4 נוף הגליל,

מיקוד 1769206

טלפון: 073-3922703 פקס: 02-6462517

דוא"ל DA-NAZ-criminal@justice.gov.il

- נ ג ד –

**המשיב: רומן בן ולדימיר זדורוב**

יליד 1978, אזרחות אוקראינית 708847

ע"י ב"כ עו"ד ירום הלוי, בפקס: 036966815

**הודעה ובקשה לבית המשפט**

1. בישיבת בית המשפט מיום 26.4.22 הודיע כבוד אב בית הדין כי הוא עשוי כדבריו לקבל החלטה דרמטית בתיק. זאת לדבריו, עקב התנהלות הפרקליטים המופיעים בתיק מטעם המאשימה, המביעה אי-אמון כלפיו, והודיע כי: "אני באופן הזה לא יכול לשפוט בתיק הזה בנפש חפצה".

כבוד אב בית הדין הציג בפני צוות התביעה שתי אפשרויות: להגיש "בקשה כזאת או שתודיעו הודעה אחרת" (להבנת הח"מ, הכוונה היא להגשת בקשת פסלות נגדו), או, להגיש הודעה על מתן אמון בכבוד אב בית הדין.

(הערה: בשלב זה, בהיעדר תמלול רשמי, כל הציטוטים בבקשה הנם מתמלול לא רשמי של הקלטת הדיון).

1. כבוד אב בית הדין הוסיף ואמר בישיבת בית המשפט, כי מתנהל נגדו קמפיין שלם בתקשורת, תוך טענה מרומזת לכאורה, שהמאשימה היא זו שמובילה את ה"קמפיין" הזה. זאת ועוד, דברי הסנגור לפיהם "זה מה שהפרקליטות עושה ולכן לכבודו אסור להיכנע. זה מה שהם עושים. אם כבודו יפרוש .. הם אלופים. אלופים בפייק ניוז, אלופים בלשחרר את כלבי התקיפה שלהם .." נענו בשתיקה על ידי כבוד אב בית הדין.

המאשימה מבקשת לדחות מכל וכל את טענותיו הקשות של כבוד אב בית הדין, המצטרפות לאמירות אחרות של כבוד אב בית הדין כלפי נציגי המאשימה במהלך ניהול התיק.

1. אשר לבקשת כבוד אב בית הדין כי המאשימה תגיש "הודעת אמון" בכבוד אב בית הדין או תגיש בקשת פסילה, יצוין כי הליך של מתן "הודעת אמון בשופט" אינו מוכר, אין לו יסוד בדין או בכל מקור סמכות אחר.
2. זאת ועוד, בהמשך דבריו, הוסיף כבוד אב בית הדין ואמר כי: **"אמרתי את מה שאמרתי ויש עוד דברים שלא את כולם אני רוצה לחשוף עכשיו. מי שצריך לדעת – יודע, מי שלא צריך לדעת – לא יודע, שנעשו כאן דברים שלדעתי אסור שייעשו במדינה מתוקנת"**. סתם, ולא פירש.

לשאלת הח"מ, הבהיר כבוד אב בית הדין בהמשך, כי הטענה בדבר מעשים בלתי חוקיים שבוצעו כלפיו, **אינה מופנית כלפי הפרקליטות**.

1. המאשימה סבורה שאמירת כבוד אב בית הדין שצוטטה בסעיף 4 לעיל, המרמזת, לכאורה, על מעשים לא חוקיים שנעשו כלפיו מצד גורמים עלומים, אינה יכולה להיוותר בערפל. לאור זאת מבקשת המאשימה מכבוד אב בית הדין שיפרש ויפרט את דבריו בהקשר זה, שכן אמירות כגון דא אינן יכולות להיוותר עלומות.
2. בנסיבות אלה, סבורה המאשימה שאין מקום להמשיך בשמיעת הראיות עד להבהרת הדברים, כמבוקש בסעיף 5 לעיל, ומשכך, נכון יהיה לבטל את מועדי ההוכחות הקבועים ליום 28.4.22 וליום 1.5.22.
3. הודעה ובקשה זו מוגשת באישורו של פרקליט המדינה, והאמור בה הוא על-דעתו.

********

**נוף הגליל, 27/4/22**

**פמ"צ 07/00000098/07**